
Republika Hrvatska
Trgovački sud u Splitu
Split, Sukoišanska 6


Poslovni broj: 4. St-172/2013-3

U IME REPUBLIKE HRVATSKE 

R J E Š E N J E

	Trgovački sud u Splitu, po sucu Katarini Mikulić, u stečajnom postupku povodom prijedloga predlagatelja- vjerovnika MEĐIMURKA d.d.., Trg Republike 6, Čakovec, OIB: 22481023589, radi otvaranja stečajnog postupka nad dužnikom KERUM d.o.o., Zrinjsko Frankopanska 68, OIB: 66124057408, 18. prosinca 2018. 

r i j e š i o   j e     
         
Odbacuje se prijedlog za otvaranje stečajnog postupka nad dužnikom KERUM d.o.o., Zrinjsko Frankopanska 68, OIB: 66124057408.

Obrazloženje

Dana 15. ožujka 2013. zaprimljen je prijedlog predlagatelja-vjerovnika MEĐIMURKA d.d.., Trg Republike 6, Čakovec, OIB: 22481023589, radi otvaranja stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408.

	U prijedlogu je naveo da su vjerovnik  i dužnik bili u poslovnom odnosu u razdoblju od nekoliko godina. U okviru poslovne suradnje, vjerovnik  je dužniku isporučivao robu iz svog asortimana te mu iz robu dostavljao i pripadajuće račune. Dužnik račune nije podmirio o dospijeću, a niti naknadno, unatoč višestrukim pozivima vjerovnika. Vjerovnik sukladno članku 39. Stečajnog zakona i članku 31. Ovršnog zakona vjerojatnost postojanja svojeg potraživanja dokazuje vjerodostojnoj ispravom – Izvodom otvorenih stavaka. Vjerovnik  ističe da dužnik dostavljene račune nije nikada reklamirao niti na bilo koji drugi način osporio osnovu ili visinu vjerovnikova potraživanja. Postojanje stečajnih razloga sukladno članku 4. Stečajnog zakona, vjerovnik dokazuje dopisom od 10. rujna 2012. kojim je dužnik obavijestio vjerovnika o blokadi računa od strane Hypo banke i nemogućnosti podmirenja potraživanja. Imajući u vidu dokazanu vjerojatnost postojanja vjerovnikova potraživanja te dokazano postojanje jednog od stečajnih razloga vjerovnik  sukladno članka 39. Stečajnog zakona predlaže otvaranje stečajnog postupka nad dužnikom KERUM d.o.o., Zrinsko-Frankopanska 68, OIB: 66124057408. U prilog svojih tvrdnji vjerovnik je uz prijedlog za otvaranje stečajnog postupka dostavio i Izvod otvorenih stavki na dan 11. ožujka 2013., te dopis dužnika od 10. rujna 2012. 

Rješenjem ovog suda pod gornjim poslovnim brojem od 25. rujna 2015. utvrđen je prekid postupka do pravomoćnog okončanja postupka predstečajne nagodbe koju je dužnik pokrenuo kod Trgovačkog suda u Splitu. 

	Rješenjem ovog suda pod poslovnim brojem 4.Stpn-7/2017-16 od 29. siječnja 2018. odbačen je prijedlog dužnika KERUM d.o.o., Zrinjsko Frankopanska 68, Split, OIB: 66124057408 za sklapanje predstečajne nagodbe zaprimljen na ovom sudu 17. ožujka 2014. godine, te dopune tog prijedloga od  19. rujna 2016. i 20. rujna 2016. te je navedeno rješenje postalo pravomoćno 2. svibnja 2018. 
Uvidom u spis ovog suda koji se vodi pod poslovnim brojem 12.St-2/2013 proizlazi da je, nakon što je postupak predstečajne nagodbe pravomoćno obustavljen, rješenjem od 2. studenog 2018. otvoren  stečajni postupak nad uvodno navedenim stečajnim dužnikom, a koje rješenje je postalo pravomoćno 20. studenog 2018. 
Kako se nad istim stečajnim dužnikom može otvoriti samo jedan stečajni postupak u kojemu svi vjerovnici mogu ostvarivati svoje tražbine po pravilima koja propisuje Stečajni zakon, to je temeljem odredbe članka 288. stavak 2. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13, dalje ZPP), u vezi s člankom 10. Stečajnog zakona („Narodne novine“ 71/15 i 104/17; dalje SZ) valjalo odbaciti prijedlog za pokretanje stečajnog postupka i odlučiti kao u izreci ovog rješenja.
U Splitu, 18. prosinca 2018.
Sudac


Katarina Mikulić,v.r.
za točnost otpravka-ovlašteni službenik
Ivana Hajder  
Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

